
A felszívódó implantátumok alkalmazása gyermekkori törések esetén

Kulcsszavak: Felszívódó implantátum; Gyermektraumatológia
Bevezetés: A felszívódó implantátumok alkalmazása a töréskezelésben jelenleg még nem elsődlegesen választandó eljárás, azonban felhasználásuk gyakorisága felfelé ívelő tendenciát mutat.
Cél: A gyermekkori törések felszívódó implantátummal történő kezelésének összegzése.
Betegek és módszer: A PTE-KK Gyermekgyógyászati Klinika, Manuális Tanszék, Gyermektraumatológiai részlegén 2019 és 2024 szeptembere között, 234 gyermeknél összesen 399 felszívódó implantátum – csavar, szegecs (PIN), intramedulláris szeg (IM-nail), rövid intramedulláris szeg (short IM-Nail) – behelyezése történt kulcscsont, könyök, alkar, csukló, térd és boka törések miatt. A szerzők retrospektív módon vizsgálták az érintettek nemét, életkorát és a sérülés mechanizmusát. Vizsgálták továbbá a sérülés helyét (végtag és oldal), a beültetett felszívódó implantátumok számát, alkalmazásuk tendeciáját, szövődményeit, az érintett csontokat, valamint az ellátás helyszínét.
Eredmények: A nemek közötti megoszlást tekintve elmondható, hogy a fiúk száma 2/3-a az össz betegszámhoz képest. A gyermekek átlagéletkora 10,4 év volt. 2019-ben 7 gyermeket kezeltek felszívódó implantátummal, 2023-ra ez 67-re nőtt. Az implantátumok fele intramedulláris szeg volt. Esetek 70%-ában a felső végtag (radius, ulna) sérült, az alsó végtagon a tibia törése dominált. A törések több mint felét esések okozták, a gyermekek nagy része Pécsen kívüli intézményekben kapott elsődleges ellátást. A gyógyulás 95%-ban szövődménymentes volt, reoperációra csak 3 esetben volt szükség. Szeptikus szövődmény, bőr irritáció, implantátum vándorlás nem volt tapasztalható.
Összefoglalás: A betegek nyomonkövetése alapján elmondható, hogy az új módszerek hasonlóan stabil rögzítést tettek lehetővé, mint a gold-standardnak számító fém implantátumokkal történő rögzítés. Ugyanakkor előnye ezekkel az eljárásokkal szemben, hogy nincs szükség az eltávolításukra, így csökken a műtéti szövődmények kockázata, továbbá egy műtét elviselhetőbb a gyermek és a szülő számára.



